JY LEES NOU 5 wimper-wenke
Gebruik jou maskara slim vir oë wat aandag trek.
Elke vrou kan die perfekte wimpers skep met die regte maskara, tegnieke en toestelle. Die skoonheidshuis M.A.C het onlangs ’n paar goeie wenke vir wimpers met my gedeel.
1. ’n Wimperkruller maak ’n gro´o´t verskil. Druk dit teenaan jou wimpers vir ’n paar sekondes en herhaal nog een of twee keer totdat al die haartjies mooi gekrul is. ’n Gehalte-toestel met ’n plastiekdeeltjie wat oor jou wimpers druk, beskadig dit nie. Nou kan jy maskara aanwend.
2. Ons het almal verskillende behoeftes. Sommige soek langer wimpers, ander meer volume. Die naam en bewoording op die maskara-buisie se^ presies wat dit doen. Kyk vir woorde soos volume, lengthening en thickening.
3. Plaas die maskaraborsel so na as moontlik aan jou wimperlyn en wikkel dit van links na regs deur jou wimpers terwyl jy die borsel deurtrek om elke haartjie van mekaar te skei en met maskara te bedek.
4. Twee (of drie) lae maskara is die sleutel tot vol wimpers. Wend een laag aan en wag ’n minuut of twee voordat jy nog ’n laag aanwend. As jy die lae onmiddellik na´ mekaar aanwend, is die nat maskara te swaar en sak die krul wat jy met jou wimperkruller geskep het, uit. Wag nog ’n minuut en wend ’n derde laag aan as jy voel dis nodig. ’n Goeie maskara maak nie klonte nie.
5. Vir bonkige wimpers, soos die model Twiggy dit in die 60’s gedra het, moenie die oortollige maskara van die borselpunt verwyder wanneer jy dit uit die buisie trek nie. Hou die borsel vertikaal en gebruik net die punt om die maskara aan te wend.